
RAPORT DE SPECIALITATE

privind aprobarea participării în cadrul proiectului, de aprobare a indicatorilor tehnico-economici, a cheltuielilor legate de proiect, precum şi de aprobare a acordului de parteneriat şi a protocolului de asociere privind realizarea în comun a unei achiziții publice ocazionale

Măsurile privind mobilitatea urbană sunt finanțate în cadrul POR 2014-2020 prin Axa prioritară 3 – Sprijinirea tranziției către o economie cu emisii reduse de carbon, Obiectivul specific 3.2 - Reducerea emisiilor de carbon în zonele urbane bazată pe planurile de mobilitate urbană durabilă și prin Axa prioritară 4 – Sprijinirea dezvoltării urbane durabile, Obiectivul specific 4.1 -  Reducerea emisiilor de carbon în municipiile reședință de județ prin investiții bazate pe planurile de mobilitate urbană durabilă. Solicitanții eligibili ai Obiectivului specific 4.1 sunt 39 de municipii reședință de județ, iar pentru Obiectivul specific 3.2, solicitanții eligibili sunt toate celelalte orașe și municipii din România, inclusiv Municipiul București și municipiul reședință de județ Tulcea. Ghidurile solicitantului pentru primele apeluri de proiecte aferente Obiectivelor specifice 3.2 şi 4.1 au fost lansate în luna iulie 2017, dar, până în prezent, gradul de depunere a cererilor de finanţare din alocarea financiară a apelurilor Obiectivului specific 3.2 este de 79.64%, iar pentru Obiectivul specific 4.1, gradul de depunere a cererilor de finanţare este mai redus, de 16.21% din alocarea financiară.
Dintre activităţile eligibile susţinute în cadrul Obiectivelor specifice 3.2 şi 4.1 din  Programul Operaţional Regional 2014-2020 se numără şi achiziţionarea mijloacelor de transport public (tramvaie, troleibuze, autobuze) și a mijloacelor de transport destinate transportului elevilor din învățământul preuniversitar de stat. În perioada de programare anterioară (2007-2013) a existat un număr redus de linii de finanţare pentru achiziţia de mijloace de transport.

Pe lângă necesitatea urgentării absorbției fondurilor europene destinate îmbunătăţirii mobilităţii urbane, se adaugă necesitatea urgentării investiţiilor în sistemele de transport de călători pentru îmbunătățirea accesibilității și reducerea poluării generate de transporturi în mediul urban. Astfel, potrivit raportului Competitive cities (Banca Mondială), orașele românești se confruntă cu probleme serioase în ceea ce privește traficul auto, dat fiind faptul că, în perioada comunistă, orașele au fost planificate ținând cont de infrastructura de transport public pe de-o parte, iar pe de altă parte, pentru că în majoritatea orașelor românești, numărul de autovehicule a crescut exponențial, aspect care a condus la depășirea capacității infrastructurii existente și la crearea blocajelor în trafic. 

Ministerul Dezvoltării Regionale şi Administrației Publice a accesat consultanţa JASPERS în vederea pregătirii cererilor de finanţare şi a documentaţiilor pentru lansarea procedurilor de achiziţii publice în vederea dotării unităților administrativ-teritoriale cu tramvaie/troleibuze/autobuze electrice (inclusiv puncte de reîncărcare) și echipamente aferente sistemelor de transport inteligente, utilizate pentru prestarea serviciului de transport public local. 

Astfel, Ministerul Dezvoltării Regionale şi Administrației Publice, cu sprijinul JASPERS, a identificat posibilitatea să pregătească cereri de finanţare şi documentaţii de achiziţii publice, precum şi să deruleze procedurile pentru achiziţia de tramvaie/troleibuze/autobuze electrice pentru municipii reşedinţă de judeţ în cadrul obiectivului specific 4.1.
Ca urmare a solicitărilor Ministerului Dezvoltării Regionale şi Administrației Publice, Municipiul Timişoara a identificat un număr de 44 autobuze existente în prezent în parcul auto, necesar a fi înlocuite cu autobuze electrice.

În vederea dezvoltării parteneriatului, Ministerului Dezvoltării Regionale şi Administrației Publice a solicitat, prin adresa cu nr. 75204/13.07.2018, înregistrată la Primăria Municipiului Timişoara cu nr.  CDE2018- 676/17.07.2018, mai multe documente printre care şi aprobarea prin Hotărârea Consiliului Local al Municipiului Timişoara a următoarelor:
· participarea UAT Municipiul Timişoara, ca partener în cadrul proiectului „Achiziție de mijloace de transport public – autobuze electrice”, în vederea depunerii şi obţinerii finanțării acestuia din cadrul Programului Operațional Regional 2014-2020, Axa prioritară 4, Prioritatea de investiții 4e, Obiectivul specific 4.1.;
· Acordul de parteneriat, semnat de reprezentantul legal al partenerului, încheiat între Ministerul Dezvoltării Regionale şi Administraţiei Publice, ca lider de parteneriat şi UAT Municipiul Timişoara;
· Protocolul de asociere privind realizarea în comun a unei achiziții publice ocazionale, semnat de reprezentantul legal al partenerului;
· Indicatorii de proiect;

· Asigurarea co-finanţării de 2% şi valoarea eligibilă a activităţilor proprii din proiect.

Având în vedere contextul procesului de dezvoltare urbană durabilă, gradul redus de contractare la nivelul axelor prioritare privind mobilitatea urbană din cadrul Programului operaţional regional 2014-2020, faptul că în perioada de programare anterioară a existat un număr redus de linii de finanţare pentru achiziţia de mijloace de transport, riscul de dezangajare a fondurilor europene la nivelul Programului operaţional regional, este necesară întreprinderea unor măsuri în regim de urgenţă, prin identificarea unor soluţii de urgentare a încheierii de contracte de finanţare şi de contracte de achiziţii publice, în vederea decontării unor cheltuieli eligibile în cadrul Programului operaţional regional şi includerea acestora în aplicaţii de plată către Comisia Europeană.

Având în vedere cele mai sus prezentate, propunem spre aprobarea Coniliului Local al Municipiului Timişoara următoarele:

· participarea UAT Municipiul Timişoara, ca partener în cadrul proiectului „Achiziție de mijloace de transport public – autobuze electrice”, în vederea depunerii şi obţinerii finanțării acestuia din cadrul Programului Operațional Regional 2014-2020, Axa prioritară 4, Prioritatea de investiții 4e, Obiectivul specific 4.1.;

· aprobarea Acordului de parteneriat ce va fi încheiat între Ministerul Dezvoltării Regionale şi Administraţiei Publice, ca lider de parteneriat, şi UAT Municipiul Timişoara, partener, în vederea pregătirii şi implementării în comun a proiectului „Achiziție de mijloace de transport public –autobuze electrice” conform Anexei 1;

· aprobarea Protocolului de asociere privind realizarea în comun a unei achiziții publice ocazionale, încheiat între Ministerul Dezvoltării Regionale şi Administraţiei Publice, lider de parteneriat şi UAT Municipiul Timişoara, în vederea realizării în comun a achiziţiei de mijloace de transport public - autobuze electrice și staţii de reîncărcare a autobuzelor electrice, în cadrul proiectului „Achiziție de mijloace de transport public – autobuze electrice” conform Anexei 2;
· aprobarea indicatorilor  tehnico – economici ai proiectului, conform Anexei 3;
· achiziţionarea de către MDRAP în numele UAT Municipiul Timişoara, a unui număr de 44 autobuze electrice, cu lungimea de aproximativ 18 m, a unui număr de 15 staţii de reîncărcare rapidă și a unui număr de 44 de stații de reîncărcare normală a autobuzelor electrice;
· valoarea eligibilă aferentă mijloacelor de transport public și a staţiilor de reîncărcare, solicitate la finanţare, şi a altor activităţi eligibile proprii din proiect ale UAT Municipiul Timişoara, în cadrul proiectului „Achiziție de mijloace de transport public – autobuze electrice”, în cuantum de 185.939.933,65 lei, inclusiv TVA.
· aprobarea contribuției proprii în proiect a UAT Municipiul Timişoara, reprezentând contribuția de minimum 2 % din valoarea eligibilă aferentă tuturor activităţilor proprii din proiect, în cuantum de 3.718.798,67 lei, reprezentând cofinanțarea proiectului „Achiziție de mijloace de transport public –autobuze electrice”. 
· achitarea cheltuielilor neeligibile, reprezentând contravaloarea lucrărilor de racordare a staţiilor de încărcare la reţeaua de distribuţie a energiei electrice, în valoare de 5.418.500 lei (cu TVA), precum şi a eventualelor cheltuieli neeligibile corespunzătoare investiţiilor aferente UAT Timişoara în cadrul proiectului „Achiziție de mijloace de transport public – autobuze electrice”. 

· asigurarea sumelor reprezentând cheltuielile conexe ce pot apărea pe durata implementării activităţilor proprii ale proiectului „Achiziție de mijloace de transport public – autobuze electrice”, pentru implementarea în condiții optime a investiţiilor propuse şi a activităţilor complementare acestora.
· asigurarea tuturor resurselor financiare necesare implementării investiţiilor aferente UAT Municipiul Timişoara în cadrul proiectului „Achiziție de mijloace de transport public –autobuze electrice”, în condițiile rambursării/decontării ulterioare a cheltuielilor din fondurile europene şi structurale de investiţii;
· împuternicirea domnului Primar Nicolae Robu, în calitate de reprezentant legal al UAT Timişoara, să semneze Acordul de parteneriat şi Protocolul de asociere privind realizarea în comun a unei achiziții publice ocazionale ce va fi încheiat între între Ministerul Dezvoltării Regionale şi Administraţiei Publice - lider de proiect şi UAT Municipiul Timişoara.

Având în vedere prevederile legale expuse în prezentul raport, apreciez că proiectul de hotărâre îndeplinește condițiile pentru a fi supus dezbaterii și aprobării plenului consiliului local. 

